b'\n_START_ARTICLE_\nJordan Rudess\n_START_SECTION_\nUra\n_START_PARAGRAPH_\nKun Jordan oli kolmannella luokalla, h\xc3\xa4nen opettajansa huomasi h\xc3\xa4nen olevan ilmi\xc3\xb6m\xc3\xa4inen pianisti. Yhdeks\xc3\xa4nvuotiaana h\xc3\xa4n aloitti musiikkiopintonsa kuuluisassa Juilliard Schoolissa. H\xc3\xa4n sai klassisen pianistikoulutuksen, mutta teini-i\xc3\xa4ss\xc3\xa4 h\xc3\xa4n alkoi kiinnostua yh\xc3\xa4 enemm\xc3\xa4n syntetisaattoreista ja progressiivisesta rockista. Vanhempiensa ja opettajiensa neuvoja kuuntelematta h\xc3\xa4n lopetti klassisen pianon opinnot ja aloitti uran kosketinsoittajana._NEWLINE_Jordan saavutti ensimm\xc3\xa4isen kerran suosiota vuonna 1994, kun Keyboard Magazinen lukijat valitsivat h\xc3\xa4net vuoden parhaaksi uudeksi kyvyksi. T\xc3\xa4m\xc3\xa4 her\xc3\xa4tti mielenkiintoa Jordania kohtaan koko Yhdysvalloissa, ja pian sek\xc3\xa4 Dream Theater ett\xc3\xa4 Dixie Dregs pyysiv\xc3\xa4t Jordania j\xc3\xa4senekseen. Jordan valitsi Dixie Dregsin, sill\xc3\xa4 n\xc3\xa4in h\xc3\xa4nelle j\xc3\xa4i enemm\xc3\xa4n aikaa nuorelle perheelleen. Dream Theaterin kosketinsoittajaksi valittiin tuolloin Derek Sherinian._NEWLINE_Kun h\xc3\xa4n soitti Dixie Dregsiss\xc3\xa4, er\xc3\xa4\xc3\xa4ss\xc3\xa4 konsertissa tapahtui s\xc3\xa4hk\xc3\xb6katkos, jolloin kaikki muut instrumentit paitsi Jordanin koskettimet menettiv\xc3\xa4t virrat. Jordan j\xc3\xa4i lavalle improvisoimaan rumpali Rod Morgensteinin kanssa. Heid\xc3\xa4n yhteisty\xc3\xb6ns\xc3\xa4 toimi niin hyvin, ett\xc3\xa4 he p\xc3\xa4\xc3\xa4ttiv\xc3\xa4t esiinty\xc3\xa4 useammin yhdess\xc3\xa4 nimell\xc3\xa4 Rudess/Morgenstein Project (my\xc3\xb6hemmin RMP). He ovat julkaisseet studio- ja live-albumin. Rudess/Morgenstein Project soitti my\xc3\xb6s Dream Theaterin l\xc3\xa4mmittelij\xc3\xa4n\xc3\xa4 er\xc3\xa4\xc3\xa4ll\xc3\xa4 Pohjois-Amerikan-kiertueella._NEWLINE_Vuonna 1997 Mike Portnoy pyysi Jordania kosketinsoittajaksi Liquid Tension Experiment -yhtyeeseen. Yhtyeess\xc3\xa4 olivat Portnoyn lis\xc3\xa4ksi mukana my\xc3\xb6s John Petrucci ja Tony Levin. Liquid Tension Experiment \xc3\xa4\xc3\xa4nitti kaksi albumia. \xc3\x84\xc3\xa4nitysten j\xc3\xa4lkeen Mike ja John pyysiv\xc3\xa4t j\xc3\xa4lleen Jordania liittym\xc3\xa4\xc3\xa4n Dream Theateriin. T\xc3\xa4ll\xc3\xa4 kertaa tarjous hyv\xc3\xa4ksyttiin, ja Jordan on ollut Dream Theaterin j\xc3\xa4sen vuodesta 1999 asti.'